YaPONIYA HUKUMATINING MADANIYAT SOHASIDAGI BEG‘ARAZ YORDAMIDAN SAMARALI FOYDALANISh TO‘G‘RISIDA

Yaponiya Hukumati tomonidan berilayotgan 50 mln Yaponiya iyenasi miqdoridagi beg‘araz mablag‘dan Toshkent shahar planetariysini texnikaviy jihozlash uchun samarali foydalanish maqsadida Vazirlar Mahkamasi qaror qiladi:
 1. Yaponiya Hukumatining Toshkent shahar Abdulla Qodiriy nomidagi madaniyat va istirohat bog‘ida joylashgan planetariyni texnikaviy jihozlash maqsadida 50 mln Yaponiya iyenasi miqdorida beg‘araz mablag‘ taqdim etayotgani ma’lumot uchun qabul qilinsin.
 2. Toshkent shahar hokimi K.N. To‘laganov Almashuv Notalari va ilova hujjatlarni O‘zbekiston Respublikasi Hukumati nomidan imzolashga vakil qilinsin.
 3. Toshkent shahar hokimligi va O‘zbekiston Respublikasi Tashqi iqtisodiy faoliyat milliy banki beg‘araz yordamni olish uchun nazarda tutilgan barcha tartibotlarning Yaponiya tomoni bilan kelishilgan muddatlarda bajarilishini ta’minlasinlar.
 4. Beg‘araz yordam hisobiga O‘zbekiston Respublikasiga keltiriladigan asbob-uskunalar va xizmatlar bojxona to‘lovlari (bojxona hujjatlarini rasmiylashtirish yig‘imlaridan tashqari)dan, barcha turdagi soliqlar va yig‘imlardan ozod qilinsin.
 5. Toshkent shahar hokimligi va Madaniyat ishlari vazirligi manfaatdor vazirliklar va idoralar bilan birgalikda beg‘araz yordam hisobiga keltiriladigan asbob-uskunalarni olib kelish va joylashtirish va ulardan samarali foydalanish bo‘yicha tadbirlar ishlab chiqsinlar.
 6. O‘zbekiston Respublikasi Tashqi ishlar vazirligi, O‘zbekiston Respublikasi Ichki ishlar vazirligi Toshkent shahar hokimligi buyurtmanomasiga ko‘ra loyihani amalga oshirishda ishtirok etayotgan yaponiyalik mutaxassislarga konsullik va boshqa turdagi yig‘imlar olmasdan ko‘p martalik vizalar berilishini hamda yig‘imlar, boj to‘lovlari undirmasdan yashash joyida vaqtincha ro‘yxatdan o‘tkazishni ta’minlasinlar.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari X.S. Karomatov va Toshkent shahar hokimi K.N. To‘laganov zimmasiga yuklansin.